作者:白居易
標題:短歌曲
內容:世人求富貴，多為奉嗜慾。盛衰不自由，得失常相逐。問君少年日，苦學將幹祿。負笈塵中游，抱書雪前讀。布衾不周體，藜茹才充腹。三十登宦途，五十被朝服。奴溫新挾纊，馬肥初食粟。未敢議歡遊，尚為名檢束。耳目聾暗後，堂上調絲竹。牙齒缺落時，盤中堆酒肉。彼來此已去，外餘中不足。少壯與榮華，相避如寒燠。青雲去地遠，白日經天速。從古無奈何，短歌聽一曲。